Hvis du har en nedgravet olietank i din have, er det ikke sikkert den er tømt for olie, fyldt op med grus og ”sløjfet”, som det også kaldes. Dette er uagtet, at den måske er registreret som ”sløjfet” hos kommunen og at dette fremgår af BBR-meddelelsen.
Din Boligadvokat kigger derfor grundigt på, om der er den fornødne dokumentation på, at den nedgravede olietank rent faktisk er ”lukket og slukket” og tømt for olie, idet det langt fra desværre altid er tilfældet. Resultatet kan i værste fald være et olielæk på grunden, og det er meget omkostningstungt at få renset op.
Desværre dækker de udvidede ejerskifteforsikringer heller ikke olieforurening hidrørende fra nedgravede olietanke, såfremt de er sløjfet før 1992.
Det er dog ikke altid til at vide om grunden gemmer på en nedgravet olietank, da det først har været lovpligtigt at registrere disse siden 1970. Det kan derfor kræve lidt ekstra arbejde at opklare, men vil i sidste ende oftest være tiden værd da dette kan ende i en enorm udgift for egen regning.